Fokus op handel, nie plundery, vra parlement | Maroela Media
Die parlementêre komitee oor handel en nywerheid het die aanvalle op buitelandse vragmotorbestuurders en voertuie skerp veroordeel en sê Suid-Afrikaners moet die ekonomie eerder ontwikkel deur handel met die streek en die vasteland te bevorder.
"Dít is nie net 'n misdaad teen vragmotorbestuurders nie, maar ook teen die ekonomie en op 'n tydstip wat vinniger en groter groei nodig is. Dit is belangrik dat wetstoepassers die oortreders opspoor en 'n einde maak aan dié skurkagtige gedrag," het Mandla Rayi, voorsitter van die parlement se verkose komitee oor handel en nywerheid, ekonomiese ontwikkeling, kleinsakeontwikkeling, toerisme, indiensneming en arbeid, gesê.
Bykans 200 mense is die afgelope paar dae in hegtenis geneem in verband met die plundering van winkels, waarvan sommige aan buitelanders behoort.
"Die uitwerking op die ekonomie, veral op klein- en mediumsakeondernemings, is enorm. Die misdadigheid beïnvloed werkskepping negatief en moet uitgeroei word. Suid-Afrikaners is nog altyd trots op die land se regsorde," het Rayi gesê.
Tientalle vragmotors is die afgelope paar weke geteiken, en die bestuurders, heel dikwels buitelanders, aangeval. Rayi het gesê aanvalle wat deur xenofobie aangevuur word, mag nie geduld word nie.
'n Sakeman van Germiston in Gauteng red wat te redde is nadat misdadigers sy winkel geplunder het. (Foto: Themba Hadebe/AP)
In die jongste voorval is 'n vragmotor vanoggend op die N1 naby Worcester in die Wes-Kaap met 'n petrolbom bestook. Die bestuurder is met 'n wapen uit die vragmotor gedwing, waarna die voertuig aan die brand gesteek is.
"Die bevordering van handel in die streek en met die res van die vasteland om die ekonomie te laat groei, moet nou die fokus wees. Klein- en mediumsakeondernemings behoort die middelpunt van dié pogings te vorm deur handel tussen streke, provinsies en buurlande. Die brand van vragmotors is onaanvaarbaar," het Rayi gesê.
'n Vragmotor in ligte laaie nadat dit Woensdagoggend op die N1 in die rigting van Worcester aan die brand gesteek is.
Die Gautengse premier, David Makhura, het die plundering en geweld wat op buitelanders gemik is, veroordeel en die polisie gevra om diegene wat winkels stroop, vas te vat. Van die winkels wat deurgeloop het, behoort aan Suid-Afrikaners.
Pres. Cyril Ramaphosa het gewaarsku teen die wetteloosheid en sê aanvalle op buitelanders en hulle winkels is "onaanvaarbaar" en moet "dadelik stop".
Terwyl die parlement vra dat handel met die streek versterk word, moet Suid-Afrika intussen ook vure doodslaan met sy bure wat al hoe meer hulle misnoeë met die situasie in Suid-Afrika te kenne gee.
Nigerië se president, Muhammadu Buhari, het reeds sy minister van buitelandse sake opdrag gegee om Suid-Afrika se hoë kommissaris in Nigerië te ontbied om 'n verduideliking te kry oor die situasie hier.
Min. Geoffrey Onyeama is beveel om Nigerië se ongelukkigheid rakende die behandeling van sy burgers in Suid-Afrika weer te gee, asook om die versekering te kry dat hulle lewe en eiendom veilig is. Buhari, leier van dié Wes-Afrika-land, sê hy het met kommer kennis geneem van die aanvalle op Nigeriese burgers en eiendomme in Suid-Afrika sedert Augustus.
Maandag het die Zimbabwiese Oorgrensvervoervereniging (ZCBTA) gedreig om alle oorgrensvervoer deur Suid-Afrika op te skort as die aanvalle op buitelandse vragmotorbestuurders voortduur.
Die vereniging het ook gedreig om alle Suid-Afrikaans geregistreerde vragmotors, busse en vlugte te verhoed om enige Afrikagrens oor te steek as die aanvalle op buitelanders voortgesit word.
'Genoeg' sê ACDP oor geweld teen vroue en kinders
Dis nou pragtig en edel dié dat die parlement nou vir die brandstigters en vandaliste sê dat hulle nie so stout moet wees nie omdat die ekonomie daaronder ly ens. Die probleem altyd met sulke verklarings van regeringskant af is dat hul boodskap nie eens hierdie kriminele bereik nie. Dink die regering hulle lees koerante of woon vergaderings by wat deur die regering belê word daaroor? En dink die regering die kriminele sal aan hul pleidooie gehoor gee? Die enigste manier om hierdie tipe van misdrywe stop te sit, is ongenaakbare optrede deur die polisie, en laat hierdie kriminele se… Lees meer »
Op die stadium doen die taxi drywers meer om dwelms van die straat af te kry en onwettige uitlanders weg te kry as die regering polisie en weermag saam.
Ha ha ha…..die parlement is plunderaars hulself.
Ek het vir 56 jaar in die suide van Johannesburg gebly. Die buitelanders, veral Nigeriërs, is wel `n probleem. Hulle sal ons familie se biltongwinkel binnestap en sê "Ek gaan my lugtydmasjien hier sit en jy gaan dit verkoop, of jy en jou familie kry seer." Praat jy met die polisie, lag hulle net, want hulle ontvang tjo-tjo (omkoopgeld). Of hulle sal vir jou vra, "Hoe durf jy as witman `n winkel bedryf? Afrika behoort aan swartmense." Weens vikitimisering het ons die besigheid gesluit, en so `n jaar gelede uit die gebied getrek. In Prairiestraat, Rosettenville, is daar meer as… Lees meer »
Ek vra my self, is dit demokrasie?? Wat moet ek my kinders leer, wat se mens vir hulle om hul in die land te hou, waneer ek se hulle se hulle gaan die skip omdraai en hul vra hoe, wat moet ek antwoord?